Končno poročilo pooblaščenca za zaslišanje (1)

(Zadeva AT.40410 – Etilen)

(2021/C 24/08)

Osnutek sklepa, naslovljen na podjetja Westlake (2), Orbia (3), Clariant (4)in Celanese (5)(v nadaljnjem besedilu skupaj: stranke), se nanaša na enotno in trajajočo kršitev člena 101 PDEU, ki zajema ozemlja Belgije, Nizozemske, Francije in Nemčije in je potekala med 26. decembrom 2011 in 29. marcem 2017. V osnutku sklepa je ugotovljeno, da so bila podjetja, ki predstavljajo stranke, udeležena v navedeni kršitvi, ki je zajemala izmenjavo občutljivih poslovnih podatkov in podatkov v zvezi s cenami ter določitev cenovnega elementa, povezanega z nakupom etilena.

Komisija je 10. julija 2018 začela postopek zoper stranke na podlagi člena 11(6) Uredbe Sveta (ES) št. 1/2003 (6).

Po pogovorih o poravnavi (7)in vlogah za poravnavo (8)v skladu s členom 10a(2) Uredbe Komisije (ES) št. 773/2004 (9) je Komisija 7. februarja 2020 sprejela obvestilo o nasprotovanju, naslovljene na stranke.

Stranke so v svojih odgovorih na obvestilo o nasprotovanju v skladu s členom 10a(3) Uredbe (ES) št. 773/2004 potrdile, da ugotovitve o možnih kršitvah odražajo vsebino njihovih vlog za poravnavo in da zato ostajajo zavezane sodelovanju v postopku poravnave.

V skladu s členom 16 Sklepa 2011/695/EU sem preučil, ali se osnutek sklepa nanaša samo na očitke, v zvezi s katerimi so stranke imele priložnost izraziti svoja stališča. Ugotavljam, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (10), menim, da je bilo učinkovito uveljavljanje njihovih procesnih pravic v tej zadevi spoštovano.

Wouter WILS

(1) V skladu s členom 16 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Westlake Chemical Corporation, Westlake Germany GmbH & Co. KG, Vinnolit GmbH & Co. KG in Vinnolit Holdings GmbH (skupaj: Westlake).

(3) Orbia Advance Corporation, S.A.B. de C.V. (do 5. septembra 2019 se je pravni subjekt imenoval Mexichem S.A.B. de C.V.) in Vestolit GmbH (skupaj: Orbia).

(4) Clariant AG in Clariant International AG (skupaj: Clariant).

(5) Celanese Corporation, Celanese Services Germany GmbH in Celanese Europe B.V. (skupaj: Celanese).

(6) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(7) Sestanki o poravnavi so potekali med 18. septembrom 2018 in 12. novembrom 2019.

(8) Stranke so uradne vloge za poravnavo predložile med 19. novembrom 2019 in 6. januarjem 2020.

(9) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(10) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije C(2008) 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).